## El Consell promourà entorns de prova segurs perquè les empreses puguen validar les seues innovacions en condicions reals

*** El director general d’Innovació obri la jornada de presentació de resultats de l’entorn de prova segur, *Sandbox* d’Alcoi, que finança Ivace+i
* Juan José Cortés considera que esta iniciativa, que compta amb l’aval d’empreses i institucions, servirà d’exemple i es replicarà en altres municipis**

El Govern Valencià promourà la instauració d’entorns de prova segurs, denominats ‘sandbox’, per a facilitar que empreses, universitats i centres d’investigació de la Comunitat Valenciana puguen validar els seus productes i servicis innovadors en condicions reals abans de llançar-los al mercat o de transferir els desenvolupaments al teixit empresarial.

Així s’ha pronunciat el director general d’Innovació, Juan José Cortés, durant l’obertura de la jornada ‘El *Sandbox* urbà d’Alcoi: potencial per als agents innovadors del municipi i el territori’, en la qual s’han presentat els primers resultats d’este projecte, que impulsa l’Ajuntament d’este municipi alacantí i compta amb el suport econòmic d’Ivace+i, i del Fons Europeu de Desenvolupament Regional.

Cortés ha assegurat que la Conselleria d’Innovació, Indústria, Comerç i Turisme, que dirigix Nuria Montes, pren esta “iniciativa com un exemple a replicar”, al mateix temps que ha recordat que altres consistoris de la Comunitat, com el de València, estan fent passos per a activar fórmules similars a les seues localitats.

Per al director general, que ha inaugurat l’acte junt amb l’alcalde d’Alcoi, Toni Francés, i la secretària general d’Innovació del Ministeri de Ciència, Innovació i Universitats, Teresa Riesgo, este instrument aplicat a l’àmbit urbà té una gran utilitat per a provar i desenvolupar solucions que permeten resoldre els desafiaments específics de la ciutat en camps com la mobilitat, la gestió de residus, la seguretat o la salut, entre altres.

“Les empreses poden innovar i experimentar de manera segura reduint els riscos posteriors de la seua implementació a escala real i afavorint la transferència”, ha indicat Juan José Cortés, que considera que els ‘sandbox’ contribuiran a impulsar la compra pública d’innovació, ja que incentiven el teixit productiu a posar la seua I+D+i al servici de les administracions.

Precisament, Aguas de Valencia i PrimLab Global, dos de les primeres firmes que es van sumar a esta iniciativa, han explicat els assajos escomesos durant el transcurs d’una jornada, en la qual també han participat la Xarxa d’Instituts Tecnològics de la Comunitat Valenciana (Redit) i les universitats d’Alacant i Politècnica de València. Les dos institucions acadèmiques participen en el *Sandbox* d’Alcoi, on proven els seus desenvolupaments abans de transferir-los a les empreses.

El projecte, que rep finançament d’Ivace+i  fins a l’exercici 2026, pretén convertir la ciutat d’Alcoi en un espai de referència per a l’ecosistema d’innovació a través d’esta fórmula de col·laboració publicoprivada, que facilita el desenvolupament i la posada en pràctica dels productes, els servicis i els models de negoci del futur.

Fecha: 12/03/2024